CELEX: 62008CN0458
Language: el
Date: 2008-10-21 00:00:00
Title: Υπόθεση C-458/08: Προσφυγή που ασκήθηκε στις 21 Οκτωβρίου 2008 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

20.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 327/19
            
         Προσφυγή που ασκήθηκε στις 21 Οκτωβρίου 2008 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-458/08)
   (2008/C 327/31)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: E. Traversa και P. Guerra e Andrade)
   
      Καθής: Πορτογαλική Δημοκρατία
   Αιτήματα
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, επιβάλλοντας, για την παροχή οικοδομικών υπηρεσιών στην Πορτογαλία, τις ίδιες προϋποθέσεις που επιβάλλει και για την εγκατάσταση, παρέβη τις υποχρεώσεις που υπέχει από το άρθρο 49 ΕΚ·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Ο πορτογαλικός νόμος περί ενάρξεως και διαρκούς ασκήσεως οικοδομικής δραστηριότητας (Decreto-Lei 12/2004) εξαρτά την άσκηση οικοδομικής δραστηριότητας από τη χορήγηση αδείας.
   Ουδεμία ανεξαιρέτως επιχείρηση δύναται να εκτελεί στην Πορτογαλία εργασίες οικοδόμησης, ανοικοδόμησης, επέκτασης, μετατροπής, επισκευής, συντήρησης, εξυγίανσης, καθαρισμού, αποκατάστασης, κατεδάφισης και, γενικότερα, οποιασδήποτε σχετικής με την κατασκευή εργασίας, χωρίς προηγούμενη άδεια της Πορτογαλικής διοικήσεως.
   Ο πορτογαλικής αρμοδιότητας κανόνας, που απαγορεύει στις επιχειρήσεις, μεταξύ των οποίων και κοινοτικές, να παρέχουν οικοδομικές υπηρεσίες στην Πορτογαλία χωρίς προηγούμενη άδεια εισόδου στον οικοδομικό κλάδο, την οποία εκδίδει η Πορτογαλική διοίκηση, συνιστά παράβαση του άρθρου 49 ΕΚ.
   Οι προϋποθέσεις εισόδου στον οικοδομικό κλάδο, τις οποίες ορίζει ο πορτογαλικός νόμος, είναι προϋποθέσεις εγκαταστάσεως. Ο πορτογαλικός νόμος δεν διακρίνει μεταξύ εγκαταστάσεως και πρόσκαιρης παροχής υπηρεσιών.
   Η εγκατεστημένη σε άλλο κράτος μέλος οικοδομική επιχείρηση, για να παράσχει υπηρεσίες στην Πορτογαλία, είναι αναγκασμένη να συγκεντρώσει όλες τις προϋποθέσεις που απαιτούνται για την εγκατάσταση. Αυτό στην πράξη σημαίνει ότι η οικοδομική αυτή επιχείρηση δεν έχει άλλη επιλογή από το να εγκατασταθεί στην Πορτογαλία. Η επιβολή μιας τέτοιας υποχρέωσης επιφέρει σοβαρό περιορισμό στην ελεύθερη παροχή υπηρεσιών.
   Οι προϋποθέσεις διαρκούς ασκήσεως της δραστηριότητας επίσης συνιστούν περιορισμό της ελεύθερης παροχής υπηρεσιών, καθιστώντας αδύνατη την πρόσκαιρη άσκηση οικοδομικών υπηρεσιών.
   Οι λόγοι που προβάλλει το Πορτογαλικό Δημόσιο για να δικαιολογήσει τους επίδικους περιορισμούς δεν αποδεικνύονται ούτε ευσταθούν.